Hyldest til hverdagen

# Af Dan Turèll fra Lysende sange (2006), samlet af Chili Turèll

Jeg holder af hverdagen

mest af alt holder jeg af hverdagen

Den langsomme opvågnen til den kendte ***udsigt***

der alligevel aldrig er helt så kendt

familiens på én gang fortrolige og efter ***søvnens*** fjernhed

fremmede ansigter

morgenkyssene

postens ***smæld*** i entréen

kaffelugten

den rituelle vandring til ***købmanden*** om hjørnet

efter mælk, cigaretter, aviser –

Jeg holder af hverdagen selv gennem alle dens ***irritationer***

***bussen*** der skramler udenfor på gaden

telefonen der uafladeligt forstyrrer det smukkeste blankeste

stillestående ingenting i mit ***akvarium***

fuglene der pipper fra deres bur

den gamle nabo der ser forbi

ungen der skal hentes i ***børnehaven*** netop som man er kommet i gang

den konstante indkøbsliste i jakkelommen

med sine faste krav om kød, kartofler, kaffe og ***kiks***

den lille hurtige på den lokale

når vi alle mødes med ***indkøbsposerne*** og tørrer sved af panderne –

Jeg holder af hverdagen

dagsordenen

også den ***biologiske***

de uundgåelige procedurer i badet og på toilettet

den obligatoriske ***barbermaskine***

de breve der skal skrives

***huslejeopkrævningen***

afstemningen af checkhæftet

***opvasken***

erkendelsen af at være udgået for ***bleer*** eller tape –

Jeg holder af hverdagen

ikke i modsætningen til fest og farver, tjald og ***balfaldera***

det skal til

med alle sine efterladte ***slagger***

så meget usagt og tilnærmelsesvist

svævende og hængende i luften bagefter

som en art psykiske ***tømmermænd***

kun hverdagens morgenkaffe kan kurere –

Fint nok med fester! Al plads for euforien!

Lad de tusind perler boble!

og hvilken lykke så bagefter at lægge sig

i ***hvilens*** og hverdagens seng

til den kendte

og alligevel ikke helt så kendte

samme udsigt.